Diari Oficial de la Generalitat Valenciana


Sumari del DOGV 5961, del 24-02-2009 (2009/1926)

RESOLUCIÓ de 30 de gener de 2009, del Rectorat de la Universitat de València, per mitjà de la qual es convoquen proves selectives d'accés al grup C, subgrup C2, pel torn lliure, sector d'administració general, escala auxiliar bàsica de suport administratiu, d'aquesta Universitat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5961

Data del DOGV
:   24-02-2009

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2009/1926


Data del document
:   30-01-2009

Organisme emissor
:   Universitat de València

Tipus de document
:   Resolució

Anàlisi jurídica

 Descriptors 

:   * universitat
    * concurs administratiu

RESOLUCIÓ de 30 de gener de 2009, del Rectorat de la Universitat de València, per mitjà de la qual es convoquen proves selectives d'accés al grup C, subgrup C2, pel torn lliure, sector d'administració general, escala auxiliar bàsica de suport administratiu, d'aquesta Universitat. [2009/1926]
Aquest Rectorat, fent ús de les competències que li atribueix l'article 20, en relació amb el 2.2 de la Llei Orgànica 6/2001, de 21 de desembre, d'Universitats, i d'acord amb el que estableix l'article 190 dels Estatuts de la Universitat de València, acorda:
Convocar proves selectives d'accés al grup C, subgrup C2, pel torn lliure, sector d'administració general, escala auxiliar bàsica de suport administratiu de la Universitat de València, d'acord amb les següents bases de la convocatòria.
Primera. Normes generals
1.1. Aquesta convocatòria té com a objecte la selecció de personal per a cobrir 93 places vacants del grup C, subgrup C2, pel torn lliure, sector d'administració general, escala auxiliar bàsica de suport administratiu, mitjançant el sistema de concurs oposició.
1.2. Es convoca també un torn de discapacitats. Per a aquest torn es reservaran un total de 7 vacants. Les places que no s'ocupen per aquest torn s'acumularan en el torn general. Les persones aspirants només podran participar o en el torn de discapacitats o en el torn general.
1.3. D'acord amb el que estableix l'article 73 de la Llei Orgànica 6/2001, de 21 de desembre, d'Universitats, la realització d'aquestes proves selectives s'ha d'ajustar al que estableixen la legislació vigent per a la funció pública de la Generalitat Valenciana i la normativa específica universitària recollida en la Llei Orgànica d'Universitats i en els Estatuts de la Universitat de València, i també en les normes que estableix aquesta convocatòria.
1.4. El procés selectiu estarà format per un concurs oposició amb un curs selectiu en pràctiques. Les proves, valoracions i puntuacions figuren en l'annex I. El temari que ha de regir aquestes proves figura en l'annex II.
1.5. L'adjudicació de les places als aspirants que superen aquest procés selectiu s'efectuarà d'acord amb la puntuació que obtinguen en el concurs oposició sumant la puntuació obtinguda en el curs selectiu.
1.6. D'acord amb el que preveu l'article 75.2 de la Llei Orgànica 6/2001, de 21 de desembre, d'Universitats, aquesta convocatòria es publicarà en el Diari Oficial de la Comunitat Valenciana (DOCV) i en el Boletín Oficial del Estado (BOE). Aquesta última publicació és la que es prendrà com a referència per als efectes del còmput de terminis per a la presentació de sol·licituds. La resta de resolucions administratives derivades d'aquesta convocatòria es publicaran únicament en el Diari Oficial de la Comunitat Valenciana (DOCV).
Segona. Requisits de les persones aspirants
2.1. Per a ser admeses en la realització d'aquestes proves, les persones aspirants hauran de reunir els requisits següents:
2.1.1. Tenir la nacionalitat espanyola o la d'algun dels altres estats membres de la Unió Europea, o la d'algun estat on s'aplique la lliure circulació de treballadors en virtut de tractats internacionals establerts per la Unió Europea i ratificats per Espanya, en els termes en què es troba definida en el tractat constitutiu de la Unió Europea, d'acord amb el que disposa l'article 57 de la Llei 7/2007 de 12 d'abril, de l'Estatut Bàsic de l'Empleat Públic.
Igualment podran participar-hi els familiars (cònjuges, ascendents o descendents) dels treballadors esmentats que complisquen els requisits establerts en la Llei 17/1993, de 23 de desembre, modificada per la Llei 55/1999, de 29 de desembre, i pel Reial Decret 800/1995, de 19 de maig.
2.1.2. Haver complert 16 anys i no haver arribat a l'edat de jubilació.
2.1.3. Posseir almenys el títol de graduat en educació secundària obligatòria, o titulació equivalent (si n'hi ha), o estar en condicions d'obtenir-la abans que s'acabe el termini de presentació de sol·licituds.
En el cas de titulacions obtingudes a l'estranger s'haurà d'estar en possessió de la credencial que n'acredita l'homologació.
2.1.4. Posseir la capacitat física i psíquica necessària per a exercir les funcions corresponents.
2.1.5. No trobar-se inhabilitat penalment per a l'exercici de funcions públiques.
2.1.6. No haver estat separat, mitjançant expedient disciplinari, d'alguna administració o ocupació públiques. En el cas de ser nacional d'un altre estat, haurà d'acreditar no trobar-se inhabilitat o en situació equivalent, ni trobar-se sotmès a sanció disciplinària o equivalent al seu estat, que li impedisca l'accés a la funció pública al seu estat.
2.1.7. Per a participar en el torn de discapacitats es requereix, a més:
a) Posseir un grau de discapacitació igual o superior al 33%. Hauran d'aportar-hi el certificat del grau de discapacitació efectuat per l'òrgan competent.
b) Manifestar-ho expressament en la sol·licitud.
2.2. Les condicions per a ser admesos a aquestes proves, recollides en l'apartat 2.1, hauran de reunir-se en el moment d'acabar-se el termini de presentació de sol·licituds i mantenir-se durant tot el procés selectiu, fins al moment de la presa de possessió.
2.3. En el moment de presentar la sol·licitud, només s'exigirà una declaració expressa i formal que es reuneixen els requisits establerts en els subapartats 2.1.1 al 2.1.6 d'aquesta convocatòria, els quals s'hauran d'acreditar posteriorment en cas de superar aquestes proves.
Tercera. Sol·licituds
3.1. Les persones interessades disposaran d'un formulari per a emplenar la sol·licitud en suport informàtic. Aquest formulari es trobarà en la pàgina web del Servei de Recursos Humans (PAS), que té l'adreça següent: .
3.1.1. En el formulari caldrà que hi consten dades personals, dades de la convocatòria, el torn pel qual desitja accedir (torn lliure o torn de discapacitats), titulació acadèmica, etc.
Igualment caldrà especificar-hi dades relatives als coneixements de valencià o dels idiomes comunitaris que poden valorar-se en la fase de concurs. Per a emplenar aquesta part hauran de consultar l'annex VI i l'annex VI (bis).
3.1.2. Una vegada emplenat el formulari de sol·licitud, caldrà fer clic en el botó d'enviar situat al final del formulari. L'aplicació mostrarà una nova pantalla indicant si la sol·licitud ha estat donada d'alta, la data i l'hora, i també l'identificador (empremta), o bé si hi ha hagut algun error en l'enviament. En aquest últim cas caldrà procedir a enviar-la de nou. A continuació, si es fa clic en el botó «Generar document» es podrà visualitzar el formulari enviat en format pdf (necessitarà tenir instal·lat el programa Adobe Reader) i imprimir les tres còpies que es necessiten per a presentar la sol·licitud degudament identificada a la part superior dreta.
En el cas de no poder imprimir les tres còpies de la sol·licitud, o si necessita noves còpies, haurà d'anotar l'identificador o empremta mostrada en aquesta pantalla. Quan desitge imprimir-lo (bé en el mateix ordinador o en qualsevol altre) haurà d'accedir al mateix enllaç utilitzat per a emplenar la instància, i introduir el número d'identificador o empremta en la casella situada en la part superior dreta.
L'aplicació li retornatornarà un document en format pdf, que constarà de les tres còpies de la sol·licitud.
3.1.3. També podran accedir a una còpia de la sol·licitud esmentada a través de la fotocòpia que apareixerà en el BOE i en el DOCV.
3.2. Independentment de l'opció triada per a emplenar la sol·licitud, es presentarà en triple versió: una per a l'entitat bancària, una per a la Universitat i una per a la persona interessada. Les sol·licituds s'adreçaran al Rectorat de la Universitat de València.
Les diferents formes de presentació de sol·licituds s'expliquen en la base 3.4.
3.3. El termini de presentació de sol·licituds serà de 20 dies hàbils, comptadors a partir de l'endemà de la publicació d'aquesta convocatòria en el Boletín Oficial del Estado (BOE). La publicació de la convocatòria en el DOCV tindrà només caràcter informatiu.
3.4. Presentació de sol·licituds:
3.4.1. Les sol·licituds es podran presentar en:
a) El registre d'entrada de la Universitat de València.
b) El registre de qualsevol altra administració pública, o les oficines de correus, en la forma que estableix l'article 38.4 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú.
c) A l'oficina del Banco Santander Central Hispano «Oficina universitària» (ubicada a la Facultat de Psicologia, Aulari I de la Universitat de València). A qui efectue el pagament dels drets d'examen a l'oficina esmentada, en abonar les taxes l'entitat bancària li segellarà els tres exemplars de la sol·licitud, i amb aquest acte es considerarà presentada la sol·licitud.
3.4.2. Qui estiga exempt d'abonar els drets d'examen haurà de presentar la sol·licitud obligatòriament pels procediments establerts en els apartats a) o b) de la base 3.4.1.
3.4.3. Qui presente les sol·licituds a les oficines de correus haurà de seguir el procediment establert en l'article 205.3 del reglament dels serveis de correus: la sol·licitud es presentarà en sobre obert perquè l'empleat segelle la sol·licitud, i haurà de figurar-hi amb claredat el nom de l'oficina i la data. Si no es fa d'aquesta manera es considerarà presentada en la data d'entrada en el registre general d'aquesta Universitat.
3.4.4. Qui abone els drets d'examen mitjançant transferència bancària des d'un altre banc, o en una oficina del Banco Santander Central Hispano diferent de l'especificada en la base 3.5.1.c, haurà de presentar la sol·licitud obligatòriament pels procediments establerts en els apartats a) i b) de la base 3.4.1.
3.5. S'haurà d'adjuntar a la sol·licitud la documentació següent:
3.5.1. Una fotocòpia del document nacional d'identitat. Les persones aspirants que no posseïsquen la nacionalitat espanyola i tinguen dret a participar en aquestes proves hauran de presentar fotocòpia del document que acredite la seua nacionalitat.
3.5.2. Resguard original de l'ingrés dels drets d'examen.
3.6. Els drets d'examen seran de 12 euros, que s'ingressaran en el compte corrent Drets d'examen. Universitat de València, núm. 0609.2378.09.0485939573 del Banco Santander Central Hispano «Oficina universitària», situada a l'avinguda Blasco Ibáñez, 21 (Facultat de Psicologia, aulari I) de València, o a través de transferència al compte esmentat.
Si el pagament s'efectua a través de transferència, la sol·licitud haurà de presentar-se al registre d'una administració pública o a l'oficina de correus.
La falta d'acreditació del pagament dels drets d'examen determinarà l'exclusió de la persona aspirant.
3.7. D'acord amb el que estableixen les normes d'execució pressupostària per a l'any 2009 d'aquesta Universitat, estan exemptes del pagament dels drets d'examen:
3.7.1. Les persones aspirants amb una discapacitat igual o superior al 33%.
3.7.2. Les persones aspirants que es troben en situació de demandants d'ocupació, almenys durant el termini d'un mes abans de la data de la publicació de la convocatòria d'aquestes proves selectives. Per a gaudir de l'exempció serà requisit que no hagen rebutjat, dins el termini de què es tracta, cap oferta d'ocupació adequada ni s'hagen negat a participar, tret de causa justificada, en accions de promoció, formació o reconversió professional.
Aquests aspirants hauran de presentar els certificats corresponents que acrediten la seua condició de discapacitats (mitjançant certificat de la Conselleria de Benestar Social o òrgan competent) o la seua condició de desocupats (mitjançant certificat del SERVEF), i així ho faran constar expressament en l'apartat corresponent de la sol·licitud.
3.8. Les persones aspirants amb minusvalideses que desitgen sol·licitar mesures d'adaptació hauran d'indicar-ho expressament en l'imprès de sol·licitud. En l'annex V figura la llista de mesures d'adaptació possibles. Hauran de presentar juntament amb la sol·licitud el certificat del grau de discapacitació i el dictamen tècnic facultatiu expedit per l'òrgan competent.
3.9. Si la convocatòria preveu la realització de proves d'idiomes, les persones aspirants hauran de fer constar la seua opció en l'imprès de sol·licitud. Si no ho fan així, s'entendrà que renuncien a efectuar aquestes proves, sempre que siguen voluntàries i de mèrits.
3.10. Els errors que es puguen advertir es corregiran en qualsevol moment, d'ofici o a instància de la persona interessada.
Quarta. Admissió d'aspirants
4.1. Una vegada finalitzat el termini de presentació de sol·licituds, després de verificar el compliment de tots els requisits de participació assenyalats en aquesta convocatòria, i també el pagament dels drets d'examen, el rector dictarà una resolució que es publicarà en el Diari Oficial de la Comunitat Valenciana (DOCV) i que contindrà la llista provisional d'admesos i exclosos a la realització de les proves.
4.2. A partir de l'endemà de la publicació de la llista provisional d'admesos i exclosos s'iniciarà un termini de 10 dies hàbils perquè es puguen formular al·legacions o esmenar els defectes que hagen motivat l'exclusió, d'acord amb el que estableix l'art. 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En tot cas, per tal d'evitar errors i possibilitar l'esmena dins del termini i en la forma oportuna, les persones aspirants comprovaran fefaentment no sols que no figuren en la relació d'exclosos, sinó que a més els seus noms consten correctament en la relació d'admesos corresponent.
Les persones aspirants que dins del termini assenyalat no esmenen els defectes detectats o no al·leguen les omissions seran definitivament excloses de la participació en aquestes proves.
4.3. Una vegada finalitzat el termini de reclamacions i d'al·legacions, i esmenats els defectes, es dictarà una nova resolució, que contindrà la llista definitiva d'admesos i exclosos, la data, el lloc i l'hora de la realització del primer exercici. Aquesta resolució es publicarà en el DOCV.
4.4. Seran causes d'exclusió, a més de les que s'indiquen en altres apartats d'aquestes bases:
- L'omissió de la firma en la sol·licitud.
- No presentar fotocòpia del DNI.
4.5. Serà causa d'exclusió de l'exercici de mèrits el fet de no marcar l'apartat corresponent de la sol·licitud; i, respecte a l'exercici d'idioma, el fet de no especificar l'idioma triat.
Cinquena. Desenvolupament de les proves selectives
5.1. Els exercicis tindran lloc a les dependències de la Universitat de València. El primer exercici es realitzarà en el lloc, la data i l'hora que s'establisca en la resolució del Rectorat d'aquesta Universitat mitjançant la qual s'aprove la llista definitiva d'admesos i exclosos de les proves objecte d'aquesta convocatòria.
5.2. En cas de realitzar-se algun dels exercicis en diverses sessions, l'ordre d'actuació dels opositors s'establirà per sorteig.
5.3. En cada exercici les persones aspirants hauran d'acreditar la seua personalitat exclusivament mitjançant la presentació del DNI, del passaport o del permís de conduir, juntament amb l'exemplar per a la persona interessada de l'imprès de sol·licitud d'admissió a les proves.
L'incompliment d'aquest requisit per part d'algun aspirant en determinarà l'exclusió de la realització de les proves.
Les còpies o fotocòpies d'aquests documents no seran vàlides en cap cas.
5.4. Les persones aspirants es convocaran per a cada exercici en crida única, i seran excloses d'aquestes proves les persones que no hi compareguen. Perdran el seu dret quan es presenten en els llocs de realització de les proves una vegada començades aquestes, o no hi assistisquen, encara que siga per causa justificada.
Els membres del tribunal i el personal col·laborador no permetran l'accés a les sales on es realitzen els exercicis a les persones que no complisquen els requisits anteriors, ni a les que hi compareguen després que s'haja acabat la crida dels aspirants convocats.
5.5. Si en qualsevol moment del procés arriba a coneixement del tribunal que algun dels aspirants no posseeix la totalitat dels requisits exigits, haurà de exigir-li l'acreditació d'aquests requisits. Si els requisits en qüestió no s'acreditaren en el termini de 10 dies hàbils després de la notificació del requeriment, el tribunal proposarà l'exclusió de la persona aspirant, indicant les inexactituds o falsedats formulades, a l'òrgan convocant, el qual, després de fer les verificacions oportunes, dictarà una resolució motivada que exclourà l'aspirant de les proves selectives.
Sisena. Informació i actuacions del tribunal
6.1. Tota la informació que calga comunicar a les persones aspirants, les llistes d'aprovats de cada un dels exercicis, la valoració dels mèrits i qualsevol altre anunci que el tribunal estime pertinent, es publicarà al tauler d'anuncis del Servei de Recursos Humans (PAS) i en la pàgina web d'aquest servei, l'adreça de la qual és .
6.2. En acabar totes les proves i una vegada valorats els mèrits que integren el concurs oposició, el tribunal elaborarà dues llistes corresponents, una al torn d'accés lliure i una altra al torn de discapacitats, ordenades per puntuació de major a menor, que s'interrompran quan el nombre d'inclosos coincidisca amb el nombre de llocs convocats en cada torn.
Aquestes relacions constituiran les llistes definitives d'aprovats que donaran dret a participar en el curs selectiu de pràctiques.
Els casos d'empat que es produïsquen es dirimiran de la manera següent: caldrà ajustar-se, en primer lloc, a la major puntuació obtinguda en la fase d'oposició, i si persisteix l'empat es dirimirà per la major puntuació obtinguda en els diferents apartats del barem del concurs, pel mateix ordre en què figuren relacionats. En cas de persistir l'empat es dirimirà per sorteig.
6.3. En acabar el curs selectiu, la puntuació obtinguda se sumarà a la del concurs oposició. Amb aquest resultat es reordenarà la llista de les persones que han superat les proves selectives per establir la llista definitiva d'aprovats.
Els casos d'empat que es produïsquen es dirimiran de la manera següent: caldrà ajustar-se, en primer lloc, a la puntuació obtinguda en el concurs oposició, i si persisteix es dirimirà per sorteig.
6.4. Una vegada finalitzat tot el procés selectiu es publicarà en el DOCV, per resolució del rector, la llista definitiva d'aprovats per orde de puntuació.
Setena. Coneixements de valencià
7.1. Els qui aproven les proves selectives hauran d'acreditar el coneixement de valencià de nivell elemental, amb certificats, diplomes o títols expedits o homologats pel Servei de Política Lingüística d'aquesta Universitat.
7.2. Els qui no complisquen el requisit anterior es comprometran a realitzar els oportuns cursos de formació i perfeccionament que s'organitzen per a aquest efecte per adquirir, en el termini d'un any des de la presa de possessió, o en el temps que permeta la programació del Servei de Política Lingüística, el nivell elemental de coneixement de la llengua.
Huitena. Presentació de documents
8.1. En el termini de 20 dies hàbils, comptadors des de l'endemà de la publicació en el DOCV de la llista d'aprovats, les persones aspirants hauran de presentar al Servei de Recursos Humans (PAS) d'aquesta Universitat la documentació següent:
8.1.1. Certificat de naixement expedit pel registre civil corresponent, o fotocòpia del DNI.
8.1.2. Fotocòpia compulsada dels títols acadèmics exigits en aquesta convocatòria.
8.1.3. Declaració de no haver estat separat mitjançant expedient disciplinari d'alguna administració o càrrec públic, i també de no trobar-se inhabilitat penalment per a l'exercici de les funcions públiques. Els aspirants nacionals d'altres estats hauran d'efectuar una declaració de no trobar-se sotmesos a cap sanció disciplinària o condemna penal que els impedisca l'accés a la funció pública al seu estat.
8.1.4. Certificat mèdic acreditatiu de posseir la capacitat física i psíquica necessària per a l'exercici de les funcions del lloc de treball oferit. Per a aquest efecte, els reconeixements es realitzaran a través dels serveis mèdics de la Universitat de València.
8.1.5. Les persones aspirants amb alguna discapacitat hauran d'aportar un certificat de l'òrgan competent de la comunitat autònoma sobre la capacitat per a portar a terme les tasques que corresponguen al lloc de treball objecte d'aquesta convocatòria.
8.2. Les persones que, tenint la condició de funcionari de carrera o personal laboral fix d'aquesta Universitat, hagen pres part en aquestes proves quedaran exemptes de justificar documentalment les condicions generals que ja hagen acreditat mitjançant nomenaments anteriors, encara que hauran d'acreditar la resta.
8.3. Si no es presenta la documentació dins del termini indicat (excepte en els casos de força major) o hi ha falsedat en els documents presentats, comportarà la invalidesa de les actuacions de l'aspirant i, respecte d'aquest, la nul·litat subsegüent dels actes del tribunal, sense perjudici de les responsabilitats en què haja pogut incórrer.
Novena. Nomenament de funcionaris o funcionàries
Una vegada transcorregut el termini de presentació i la verificació de la documentació presentada, el rector dictarà una resolució que es publicarà en el DOCV, en la qual seran nomenats funcionaris o funcionàries de carrera els qui hagen aprovat les proves selectives.
Deu. Tribunal
10.1. La composició del tribunal de selecció d'aquestes proves s'ajustarà al que estableix l'article 60 de la Llei 7/2007, de 12 d'abril, Estatut Bàsic de l'Empleat Públic. La seua estructura s'ajustarà al que s'estableix en l'annex III. La relació nominal de les persones que l'integren es farà pública en la mateixa resolució en què es publique la llista definitiva d'admesos i exclosos.
10.2. El tribunal podrà nomenar col·laboradors, especialistes i ajudants, que estaran sempre sota la seua direcció i el seu control directe.
10.3. Els membres del tribunal, i també els col·laboradors, especialistes i ajudants, hauran d'abstenir-se d'intervenir en les activitats del tribunal quan es troben en alguna de les circumstàncies previstes en els articles 28 i 29 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, o si han realitzat tasques de preparació d'opositors a proves selectives per al mateix cos o escala en els cinc anys anteriors a la publicació d'aquesta convocatòria.
La presidència podrà sol·licitar als membres del tribunal una declaració expressa de no trobar-se sotmesos a les circumstàncies previstes en els articles esmentats.
10.4. El procediment d'actuació del tribunal s'ajustarà en tot moment al que disposa la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.
10.5. El tribunal es constituirà mitjançant la convocatòria de la presidència amb l'assistència, almenys, de la majoria reglamentària dels seus membres, titulars o suplents. En aquesta sessió el tribunal prendrà les decisions que pertoquen per al desenvolupament correcte de les proves selectives.
Corresponen al tribunal les funcions relatives a la determinació concreta del contingut de les proves i a la qualificació dels aspirants, tant en la fase de l'oposició com en la fase de concurs, i també, en general, l'adopció de totes les mesures que calga prendre amb vista al desenvolupament correcte de les proves selectives.
Durant el procés selectiu el tribunal resoldrà tots els dubtes que puguen sorgir sobre l'aplicació d'aquestes normes, i tot el que s'haja de fer en els casos no previstos.
10.6. La presidència del tribunal adoptarà les mesures oportunes per garantir que els exercicis de la fase d'oposició es corregisquen sense que es conega la identitat dels aspirants, en els exercicis en què siga adient.
10.7. El tribunal adoptarà les mesures necessàries perquè els aspirants amb minusvalideses tinguen les mateixes condicions per a la realització dels exercicis que la resta de participants. En aquest sentit, per a les persones que ho sol·liciten d'acord amb la base 3.9, s'establiran les adaptacions possibles de temps i mitjans.
10.8. En cap cas el tribunal no podrà aprovar ni declarar que han superat les proves selectives un nombre d'aspirants superior al de places convocades. Qualsevol proposta d'aprovats que contravinga el que s'ha establert serà nul·la de ple dret.
10.9. El tribunal que actue en aquestes proves tindrà la categoria que per a aquests casos determine la legislació vigent.
10.10. A l'efecte de comunicacions i de qualsevol altra incidència, el tribunal tindrà la seua seu en el Rectorat de la Universitat de València, (Av. Blasco Ibañez, núm. 13, 46775 València).
Onze. Informació respecte de les dades recollides
11.1. Les dades subministrades pels interessats podran quedar incorporades en un fitxer automatitzat que constitueix la base de dades de personal o la base de dades de bossa de treball, d'acord amb la Llei Orgànica 15/1999, de 13 de desembre, de Protecció de Dades de Caràcter Personal (LOPD).
11.2. El fitxer quedarà sota la responsabilitat de la Secretaria General de la UVEG, avinguda de Blasco Ibáñez, número 13, CP 46292 València.
11.3. La informació obtinguda es processarà exclusivament per a la gestió de personal.
11.4. Les dades de caràcter personal es tractaran amb el grau de protecció que estableix el Reial Decret 994/1999, d'11 de juny, en el qual s'estableixen les mesures de seguretat dels fitxers automatitzats que contenen dades de caràcter personal, i s'adoptaran les mesures de seguretat necessàries per garantir la confidencialitat i la integritat de la informació.
11.5. Les persones interessades podran exercir els seus drets d'accés, rectificació, cancel·lació i oposició, d'acord amb el que estableix la LOPD, davant del Servei de Recursos Humans (PAS) de la Universitat de València, avinguda de Blasco Ibáñez, número 13, nivell 1, CP 46962, València.
Dotze. Recursos
Contra aquesta resolució, que posa fi a la via administrativa, es pot interposar potestativament un recurs de reposició en el termini d'un mes a partir de l'endemà de la publicació, davant del mateix òrgan que va dictar la resolució, o un recurs contenciós administratiu davant el Jutjat Contenciós Administratiu de València en el termini de dos mesos comptadors a partir del dia següent al de la publicació.
Contra els actes del tribunal es podrà interposar un recurs d'alçada d'acord amb el que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Els recursos contenciosos administratius que s'interposen contra aquesta resolució, s'anunciaran en el Diari Oficial de la Comunitat Valenciana (DOCV), a l'efecte de citació per als possibles interessats.
València, 30 de gener de 2009.- El rector, p. d. (DOCV 05.05.08), la vicerectora d'Organització dels Serveis i PAS: M. Enriqueta Vercher González.
Annex I
Sistema selectiu
El procediment de selecció es realitzarà en 3 fases: oposició, concurs i curs selectiu en pràctiques.
1. Fase d'oposició.
Constarà d'un únic exercici obligatori i eliminatori: consistirà en un qüestionari de 100 preguntes amb quatre respostes alternatives, de les quals només una serà correcta. Les preguntes estaran relacionades amb el programa que figura en l'annex II d'aquesta convocatòria.
L'exercici es valorarà de 0 a 60 punts, i per a aprovar-lo caldrà obtenir-hi almenys 30 punts. Els errors es penalitzaran segons la fórmula següent:
x 60
On:
N = nota resultant
A = nombre d'encerts
E = nombre d'errors
n = nombre de preguntes
El tribunal fixarà amb antelació suficient el temps de realització de l'exercici.
En acabar l'exercici de la fase d'oposició, i per als qui l'hagen superat, el tribunal obrirà un termini de 10 dies hàbils per a la presentació de la documentació acreditativa per a la fase de concurs.
2. Fase de concurs.
A la fase de concurs només podran optar els aspirants que hagen superat la fase d'oposició. Es valoraran els mèrits que hagen aportat els aspirants segons el barem que s'assenyala a continuació. Aquests mèrits els hauran de posseir les persones aspirants en la data de publicació d'aquesta convocatòria en el BOE.
Els mèrits que es valoraran seran els següents:
a) Treball desenvolupat en l'administració. Es valorarà fins a un màxim de 32 punts el treball desenvolupat en qualsevol administració pública, en cossos o escales iguals o diferents dels de les activitats funcionals de les places convocades, en qualsevol tipus de relació jurídica (administrativa o laboral), a raó de:
· 0,30 punts per mes complet de serveis prestats en llocs de treball de la Universitat de València de la mateixa escala dels llocs de treball convocats, o en llocs laborals del grup E, en les mateixes funcions.
· 0,15 punts per mes complet de serveis prestats en llocs de treball diferents dels de l'apartat anterior i desenvolupats a la Universitat de València.
· 0,075 punts per mes complet de serveis prestats en qualsevol lloc de treball desenvolupat en qualsevol universitat pública.
· 0,0375 punts per mes complet de serveis prestats en qualsevol lloc de treball desenvolupat en qualsevol altra administració pública.
b) Formació. Es valoraran fins a un màxim de 8 punts els apartats següents:
b.1) Titulació acadèmica: La valoració màxima per aquest concepte serà de 3 punts. Es valoraran les titulacions acadèmiques acreditades pels aspirants que siguen superiors a les que s'exigeixen per a accedir al grup a què pertanyen les places oferides, d'acord amb l'escala següent:
Batxillerat o equivalent: 1,5 punts
Diplomatura universitària o equivalent: 3 punts
b.2) Coneixements de valencià: La valoració màxima per aquest concepte serà de 3 punts. En aquest apartat es valoraran els cursos de coneixements de valencià d'acord amb l'escala següent:
Grau elemental: 1 punt
Grau mitjà: 2 punts
Grau superior: 3 punts
b.3) Idiomes comunitaris. La valoració màxima per aquest concepte serà de 2 punts. En aquest apartat es valoraran els cursos de coneixements dels idiomes comunitaris següents: anglès, francès, italià o alemany. Es puntuarà d'acord amb aquesta escala:
Per cada curs complet de l'Escola Oficial d'Idiomes, Centre d'Idiomes de la Universitat o equivalent: 0,20 punts.
A continuació s'elaboraran dues llistes d'aprovats en el concurs oposició, que s'elaboraran tal com s'estableix en la base 6.2. d'aquesta convocatòria, i que determinarà la llista d'aprovats en aquestes dues fases.
3. Curs selectiu en pràctiques.
Les persones que es troben en aquesta llista d'aprovats, se les nomenarà funcionaris en pràctiques.
Els qui ja es troben prestant serveis a la Universitat de València continuaran en els mateixos llocs de treball mentre durarà el període de pràctiques. Els qui procedisquen d'una altra administració pública o d'altres situacions se'ls assignarà un lloc provisional mentre durarà el curs de pràctiques.
El curs selectiu tindrà una durada de 30 hores. Es nomenarà una persona com a coordinadora del curs, que podrà, si és el cas, impartir classes en algun dels apartats. El contingut del curs serà:
a) Informàtica pràctica, 20 hores.
b) Gestió universitària, 5 hores.
c) Funció pública, 5 hores.
El curs es valorarà de 0 a 10 punts en cada un dels apartats, i per a superar-lo caldrà obtenir 5 punts en cada apartat.
El curs es farà a la vesprada, i es prendran les mesures necessàries per a adaptar-hi l'horari laboral de les persones que treballen en el torn esmentat.
Resultat final del procés selectiu.
El resultat final del procés selectiu serà la suma de la puntuació obtinguda en la fase de concurs oposició més la puntuació del curs selectiu en pràctiques.
Amb aquest resultat es reordenarà la llista de les persones que hagen superat les proves selectives per establir la llista d'aprovats.
Els casos d'empat que es produïsquen es dirimiran tal com estableix la base 6.3 de la convocatòria.
Aquesta llista serà rellevant pel que fa a la tria dels llocs de treball definitius.
Annex II
Temari
1. La Constitució espanyola de 1978: títol preliminar. Títol primer: dret i deures fonamentals. La reforma de la Constitució.
2. El títol II de la Constitució: la Corona. Les seues funcions i competències. La successió. El títol III de la Constitució: de l'elaboració de les lleis. Títol V: relacions del Govern i les Corts Generals.
3. El procediment administratiu: fases del procediment. Els interessats.
4. El ciutadà com a administrat. Capacitat dels administrats. Drets dels ciutadans en les seues relacions amb les administracions públiques.
5. Gestió econòmica de la Universitat de València. Autorització de la despesa i autorització del pagament. Gestió de la despesa: fases del procediment.
6. L'Estatut Bàsic de l'Empleat Públic (EBEP): classes de personal. Ingrés, carrera, situacions administratives, i finalització de la relació funcionarial. El codi ètic dels funcionaris en l'Estatut Bàsic.
7. Polítiques de promoció de la paritat de gènere en les administracions públiques. Polítiques d'integració del personal amb discapacitat.
8. Les incompatibilitats dels funcionaris públics: característiques generals de la Llei d'Incompatibilitats. Règim disciplinari dels funcionaris: faltes molt greus, faltes greus i faltes lleus.
9. Els drets individuals exercits col·lectivament, segons l'Estatut Bàsic de l'Empleat Públic. Òrgans de representació dels funcionaris: característiques i competències.
10. La negociació de les condicions de treball segons l'EBEP. Òrgans de negociació, matèries negociables.
11. La Llei Orgànica d'Universitats i les seues modificacions. Títol I de la llei: naturalesa jurídica de les universitats. Creació de les universitats públiques. Títol II: estructura de les universitats públiques.
12. Títol III de la Llei Orgànica d'Universitats: òrgans de govern i representació de les universitats públiques. Òrgans col·legiats i unipersonals.
13. Els Estatuts de la Universitat de València. Estructura: centres, escoles, departaments, serveis generals.
14. Estatuts de la Universitat de València. Òrgans unipersonals de govern: el rector, els vicerectors, els degans, els directors de departament.
15. Estatuts de la Universitat de València. Òrgans col·legiats de govern: el Consell de Govern. Les Juntes de Facultat o d'Escola. El Consell de Departament. El Consell Social. La Sindicatura Universitària de Greuges: funcions i competències.
16. Word 2003: crear, obrir i guardar un document. Edició bàsica: seleccionar, eliminar, desfer i refer. Copiar, tallar i apegar. Buscar i reemplaçar. Format caràcter i paràgraf. Disseny de pàgina. Impressió.
17. Excel 2003: crear, obrir i guardar un full. Introducció de dades: tipus de dades. Format de cel·les. Definir l'alçària de la fila i l'amplària de les columnes. Impressió.
18. Access 2003: crear, obrir i guardar una base de dades. Els camps: propietats. Relacions: conceptes bàsics. Creació de consultes, formularis i informes.
19. Power Point 2003: crear, obrir i guardar una presentació. Tipus de vistes. Treball amb diapositives.
20. Office 2003 i Internet: inserir hipervincles i navegar entre ells. Guardar com a pàgina web.
Annex III
Tribunal
Presidència: nomenada pel rector o rectora entre els membres de la comunitat universitària del mateix grup o superior.
Vocals:
- 2 membres nomenats pel rector o rectora, del mateix grup d'administració i de la mateixa escala o superior.
- 1 membre triat per sorteig entre els del mateix tipus d'administració i del mateix cos o escala, o superior.
- 1 membre d'una altra administració pública, del mateix grup d'administració i del mateix cos o escala, o superior.
Tots ells amb veu i amb vot.
La mateixa estructura per al tribunal suplent.Annex V
Mesures d'Adaptació
Les mesures d'adaptació que poden sol·licitar les persones discapacitades són les següents:
1. Eliminació de barreres arquitectòniques i una taula adaptada a la cadira de rodes.
2. Ampliació de la durada de l'exercici.
3. Augment de l'amplitud dels caràcters de l'examen, per dificultat de visió.
4. Necessitat d'intèrpret per causa de sordesa.
5. Sistema braille d'escriptura.
6. Altres. En el cas que l'adaptació requerida no figure entre les previstes, indiqueu-ho en un full complementari.
Annex VI
A) Llista de valors de valencià.
La llista de valors que es poden fer servir per al concurs de mèrits en l'apartat de valencià, en la sol·licitud de participació en aquestes proves, és la següent:
- Elemental,
- Mitjà,
- Superior.
Només es reconeixeran els certificats expedits per la Junta Qualificadora de Coneixements del Valencià, els certificats del Servei de Política Lingüística de la Universitat de València, o bé els que haja homologat l'esmentat Servei.
B) La llista de valors que es poden fer servir per al concurs de mèrits en l'apartat d'idioma comunitari, en la sol·licitud de participació en aquestes proves, és la següent:
- Primer curs, nivell bàsic.
- Segon curs, nivell bàsic.
- Certificat de nivell bàsic.
- Primer curs, nivell intermedi.
- Segon curs, nivell intermedi.
- Certificat de nivell intermedi.
- Primer curs, nivell avançat.
- Segon curs, nivell avançat.
- Certificat de nivell avançat.
- C1.
- C2.
Aquesta llista de valors mostra els cursos aprovats per l'últim decret (RD 1629/2006) que és aplicable oficial a les Escoles Oficials d'Idiomes (EOI):
Si té una certificació o curs distint als valors mostrats en la llista (que corresponen als del Reial decret 1629/2006), haurà de seleccionar el seu equivalent. Li donem un exemple:
Si posseeix el First Certificate in English (FCE), haurà de seleccionar el "Certificat de Nivell Avançat", que és el valor mostrat en la mateixa columna (B2), per a la fila del RD 1629/2006, que serveix de referència.
Per a cada idioma que es presentarà com a mèrit caldrà triar un dels valors esmentats, d'acord amb el quadre orientatiu que es mostra en l'annex VI (bis), a continuació.
Només es reconeixeran els cursos o certificats d'idiomes comunitaris oficials.